ว่าที่กรรมการการเลือกตั้ง 5 คน เตรียมประชุมนัดแรกวันที่ 31 กรกฎาคมนี้
ประธานสภานิติบัญญัติแห่งชาติ เปิดเผย ว่าที่กรรมการการเลือกตั้ง 5 คน เตรียมประชุมนัดแรกวันที่ 31 กรกฎาคมนี้ เพื่อเลือกประธานกรรมการการเลือกตั้ง ส่วนอีก 2 คนที่เหลือ คาดว่า ต้นเดือนสิงหาคม จะมีความชัดเจนว่าจะเลือกโดยวิธีทาบทาม หรือการสรรหา

นายพรเพชร วิชิตชลชัย ประธานสภานิติบัญญัติแห่งชาติ ในฐานะคณะกรรมการสรรหากรรมการการเลือกตั้ง (กกต.) เปิดเผยว่า วันอังคารที่ 31 กรกฎาคมนี้ ว่าที่ กกต.ทั้ง 5 คน ที่ผ่านความเห็นชอบจากที่ประชุมสภานิติบัญญัติแห่งชาติ สนช. จะประชุมนัดแรก เพื่อเลือกประธาน กกต. จากนั้นเป็นขั้นตอนของการนำรายชื่อขึ้นกราบบังคมทูล ทรงพระกรุณาโปรดเกล้าโปรดกระหม่อมแต่งตั้งต่อไป ส่วนกระแสข่าวเรื่องการล็อบบี้ ตำแหน่งประธาน กกต. นั้น เห็นว่าเป็นเรื่องธรรมดาที่จะมีการคาดการณ์และพูดคุยกันถึงคุณสมบัติ และความเหมาะสมของบุคคลที่จะเป็นประธาน ถือว่าไม่ใช่เรื่องแปลก แต่สิ่งสำคัญประธาน กกต. จะต้องทำงานร่วมกับกรรมการคนอื่นได้อย่างมีประสิทธิภาพ ส่วน กกต. ที่เหลืออีก 2 คนนั้น ต้องรอให้นำรายชื่อ 5 คนแรกขึ้นกราบบังคมทูลก่อน จึงเริ่มการสรรหาตามขั้นตอน ส่วนจะใช้วิธีทาบทามหรือสรรหาตามกระบวนการนั้น ขึ้นอยู่กับที่ประชุมกรรมการสรรหาจะพิจารณา แต่ส่วนตัวมีวิธีการจะเสนอต่อที่ประชุมกรรมการสรรหาแล้ว แต่ยังไม่สามารถพูดได้ เพราะเกรงว่าจะเป็นการชี้นำ คาดว่าต้นเดือนสิงหาคม จะมีความชัดเจนว่าจะเลือกใช้วิธีใด

ประธาน สนช. ยังยอมรับว่า เป็นห่วงเรื่องการลาออกจากตำแหน่งของผู้ที่ได้รับการสรรหาเป็น กกต. เพราะต้องลาออกจากทุกตำแหน่งที่ดำรงอยู่ ต้องตรวจสอบให้ครบถ้วน หากตรวจสอบแล้วพบว่าลาออกไม่ครบ จะมีปัญหาขาดคุณสมบัติได้ ซึ่งการลาออกจากตำแหน่งอื่น ต้องลาออกภายใน 15 วัน นับแต่ วันที่ สนช. ให้ความเห็นชอบ โดยต้องมีหนังสือลาออกแจ้งต่อหัวหน้าหน่วยงานให้ชัดเจนเป็นทางการ ส่วนตำแหน่งที่ได้รับการโปรดเกล้าฯ มานั้น ต้องทำหนังสือแจ้งการขอลาออก ไปยังสำนักนายกรัฐมนตรี เพื่อนำความขึ้นกราบบังคมทูล